**Beretning for 2023/24 for DH – Tønder Kommune**

Denne beretning er mit syvende som koordinator/kontaktperson i DH Tønder. De sidste 7 år er der ikke blevet valgt formand og forretningsudvalg, og jeg har i den periode indvilliget mig til opgaven som koordinator/kontaktperson for DH Tønder.

Beretningen beskriver hvad jeg har beskæftiget mig med i det forløbne år fra marts 2023 til februar 2024.

**Der har været Formandsmøder** **i DH siden sidste årsmøde.**   
Det første formandsmøde jeg deltog i, var den 23.april i Kolding. Der var Velkomst og aktuel politisk situation ved DH’s formand Thorkild Olesen, og han satte fokus på nogle af de aktuelle politiske udfordringer på både kommunalt og nationalt plan. Programmet bød bl.a. på drøftelse af en ny undersøgelse af barrierer og muligheder for rekruttering af nye medlemmer til DH-afdelingerne, og vi så på forslag til ændring af vedtægter for DH-afdelingerne. Desuden skulle der vælges deltagere til DH’s repræsentantskabsmøde, som blev afholdt fredag den 27. oktober 2023 i København. Hver region skulle vælge 3 stemmeberettigede repræsentanter og 3 observatører.

**Det næste DH-formandsmøde var april kvartals online** **formandsmøde**: **”** **Sundhed - Et sundhedsvæsen, hvor mennesker med handicap også passer ind”**, der foregik den 2.maj. Uligheden i sundhed er stor, og uligheden findes fx både i den forebyggende indsats i kommunerne og på botilbud, i mødet med lægen og i adgangen til behandling på sygehuset. For mennesker med handicap er selve handicappet ofte en faktor, der udløser en ringere behandling og større barrierer for at få den rigtige hjælp i sundhedsvæsenet. Denne ulighed medfører en dårligere sundhedstilstand hos mennesker med både synlige og usynlige handicap. På mødet blev vi præsenteret for DH’s sundhedspolitik. Vi så på udvalgte forslag og drøftede ideer til, hvordan man kunne arbejde med at gøre sundhed og sundhedstilbud bedre og mere tilgængelige for mennesker med handicap i vores kommune.

**Det næste DH-formandsmøde var oktober kvartals online formandsmøde med temaet** **”DH´s nye vedtægter”** der foregik den 24.november. På dette online formandsmøde fik vi en gennemgang af ændringerne i de nye afdelingsvedtægter. Man havde også mulighed for at stille spørgsmål til vedtægterne, så vi kunne være helt klar til at indkalde til årsmøde 2024 efter de nye vedtægter. Forslag til nye vedtægter havde tidligere været i høring i DH-afdelingerne, og de blev vedtaget på DH’s repræsentantskabsmøde den 27. oktober.   
  
**Det næste DH-formandsmøde er januar kvartals online** formandsmøde, der vil foregå den.12.marts. Temaet er denne gang universelt design og tilgængelighed. På mødet bliver vi præsenteret for DH’s nye politik for universelt design og tilgængelighed.

**Netværksmødet i DH Sydjylland** i april 2023 blev aflyst på grund af mange afbud.

**Det næste netværksmøde blev afholdt den 2.oktober i Sønderborg** som jeg deltog i. Psykolog Elena Larsen holdt sit oplæg om: ”Hvordan gør jeg min værktøjskasse bedre? ” – ”Hvad er det jeg tror jeg ikke kan – hvorfor tror jeg det?”. Det var et spændende og inspirerende foredrag.

Derefter hørte vi nyt fra afdelingerne imellem. Budgetbesparelser i kommunerne var et tema fra en del afdelinger. Der bliver kæmpet med kommuner en del steder.

**I 2023 havde DH flere millioner kroner til at bevilge til det lokale frivillige foreningsliv** indenfor handicapområdet. Puljen kunne søges af alle lokale handicaporganisationer og handicapforeninger, og pengene kunne f.eks. bruges til kurser, oplæg, møder med lokalpolitikere eller til andre aktiviteter, der er med til at synliggøre handicapområdet i 2024. DH udarbejdede fem nemme kurser, hvor man blandt andet kunne lære om at få indflydelse på lokalpolitik, blive god til at sætte dagsordenen i medierne, samt hvordan man kan rekruttere flere frivillige. Jeg har ikke hørt om nogen der søgte fra Tønder.  
  
 **Samarbejdsmødet med patientforeninger** er ikke blevet afholdt i det forløbne år. Det næste møde bliver afholdt mandag den 18.marts.

**Handicappolitikken for Tønder Kommune**. Det er en godt gennembearbejdet handicappolitik, der er vedtaget af Tønder Kommune i 2020. Til Handicaprådsmødet i juni måned blev vi præsenteret for en plan for implementering af Handicappolitikken. Handicaprådet var meget tilfreds med planen.

### **DH Tønder er medlem af Frivilligcenter i Tønder**. Der er generalforsamling onsdag d.20.marts kl. 17.00, hvor jeg ikke har mulighed for at deltage. Poul Erik Hansen er formand for Frivilligcenteret, og der er tilknyttet 2 ansatte – leder Liv Øvlisen Brun Jensen og medarbejder Ditte Madvig Evald. Generalforsamlingen får besøg af Torben Lindbæk-Larsen, der er fagchef for Pleje og Omsorg i Tønder Kommune. Han vil fortælle om et EU-projekt, som Tønder Kommune deltager i sammen med 9 andre europæiske byer, og som handler om at bryde social isolation.

**Op til Handicaprådets periode 2022-25 drøftede vi i DH på et bestyrelsesmøde i december 21 hvilke fokuspunkter** vi kunne ønske os i forbindelse med Handicaprådets arbejde i de kommende år. Vi kom rundt om mange emner, og der blev lavet en oversigt med fokuspunkter.

Fokuspunkerne som blev lavet på mødet:

* Opfølgning på den vedtagne handicappolitik i 2020
* Ferie for handicappede hvert år skal være en mulighed – mindst 8 dage.
* Tidlig opsporing af neurologiske handicap. Autisme, ADHD, OCD, m.fl. Diagnosen skal stilles i aldersgruppen 0 til max. 3-årsalderen.
* Der skal være en ordentlig visitation fra kommune til kommune. Hjælpen skal kunne følge med.
* Ordentlig velkomstpakke til familier med handicappede børn. Skal være tydelig på kommunens hjemmeside.
* Aflastning til dem der har behov. Kommunen skal være opsøgende.
* Ordentlig hjælp til resten af familien til handicappede børn.
* Ansøgning til Ledsagerordning § 97 bortfalder ved 67 år – der skal arbejdes for at ansøgning om ledsageordningen fortsætter efter det 67.år. Ifølge Servicelovens § 97 er det kun muligt at blive tildelt kommunal ledsagelse i op til 15 timer om måneder, hvis borgeren er mellem 18 og 67 år på ansøgningstidspunktet.
* Inklusionen skal der følges op på.
* Ny Café 9 til udviklingshandicappede og sent udviklede.
* Førtidspension – problematikker med dem der ikke får tilkendt førtidspension.
* Løbende fokus på dagtilbud, beskyttet beskæftigelse og skoletilbud – deriblandt autismeområdet.
* Tilgængeligheden skal der være fokus på i forbindelse med Tønder Marsk initiativet.
* Stigende magtanvendelse på institutioner, deriblandt skoler og botilbud.
* Manglende handicaptoilet til træningsafdelingen på Tønder sygehus.
* Dårlige adgangsforhold til hudlæge på Tønder sygehus.
* Mødet mellem systemet og handicappede skal forbedres.
* Tilgængeligheden til IT i det offentlige.
* Lydavis til blinde
* Manglende speciallæge i øjensygdomme

Det igangværende arbejde med evaluering af det specialiserede socialområde i Socialministeriet, der skal danne grundlag for at gennemføre en ny specialeplanlægning på socialområdet inspireret af sundhedsområdet, kan løse flere af vores fokuspunkter.

**Her et udpluk af hvad DH har været optaget af i det forløbne år.**

|  |  |  |
| --- | --- | --- |
| |  |  | | --- | --- | | |  | | --- | | **Maj måned**: I et åbent brev til alle partilederne i Folketinget advarede DH og 36 andre organisationer om, at nye anbefalinger hører fortiden til og vil trække socialpolitikken i Danmark i en helt forkert retning.  Et ekspertudvalg offentliggjorde den 4. maj en rapport med 11 anbefalinger til, hvordan kommunerne kan styre økonomien på socialområdet. Derfor tog DH initiativ til at samle en lang række organisationer til at komme med en hård kritik af anbefalingerne, fordi de fleste af dem er dybt problematiske og vil skabe ringere forhold for mennesker med handicap. | | |

**August måned**: Ulighed i sundhed: Mennesker med et udviklingshandicap dør i snit knap 20 år tidligere end resten af befolkningen, viser tal fra Syddansk Universitet fra 2022.   
En af årsagerne til denne ulighed er, at mennesker med handicap langt sjældnere får de anbefalede screeninger for kræft. Det gælder især screening for brystkræft.   
Ifølge tallene fra SDU er næsten hver anden kvinde med et udviklingshandicap, aldrig blevet screenet for brystkræft. Det samme gælder for næsten hver tredje kvinde med et mobilitetshandicap. Mens det kun gælder for 15 procent af kvinder uden et handicap.     
Det har selvfølgelig konsekvenser, for jo senere kræften bliver opdaget, jo færre chancer har kvinderne for at overleve.  
Det er blot ét eksempel på den ulighed i sundhed, mennesker med handicap oplever.  
DH vil have nedbragt uligheden og for at få et større fokus på handicapvinklen i debatten om ulighed i sundhed, så DH har udviklet en ny sundhedspolitik.

[Se det nye udspil ved at klikke her](https://handicap.dk/nyheder/nyt-dh-udspil-30-skridt-mod-mere-lighed-sundhed).

**September måned:** Det står skidt til med inklusionen i folkeskolen.   
Det viser en ny rundspørge, DH har lavet blandt forældre til børn med handicap.  
To ud af tre forældre mener ikke, at deres barn er inkluderet godt nok i skolen.   
Tre ud af fire forældre mener heller ikke, at skolen og lærerne har viden og ressourcer til at kunne inkludere deres barn i skolen.   
Analysen viser også, at det har store konsekvenser for hele familien, når inklusionen ikke fungerer. 76 procent af de utilfredse forældre oplever, at det påvirker familien negativt.

**Januar måned:** Her til foråret får DH sin første samlede beskæftigelsespolitik! Den nye politik skal give retning til DH’s arbejde i de næste par år, hvor der kommer til at ske meget rent politisk. Beskæftigelsespolitikken har allerede været i høring og forventes at blive vedtaget af bestyrelsen i DH den 6. februar og lanceret i løbet af marts.

**Jeg har sammen med Anne Hvidberg, Handicaprådet fået en henvendelse fra Martin Lund, Kongsmark** vedrørende tilgængelighed i Kongsmark feriehotelprojekt, da han mener at Tønder Kommune ikke har været samarbejdsvillig omkring tilgængeligheden. Anne og jeg har været i kontakt med Kommunen, og vi har haft det på Handicaprådsmødet i januar. Vores indtryk er, at kommunen gør hvad de kan indenfor de lovmæssige rammer.

**Desuden har der været mails fra DH**, som jeg har skullet forholde mig til, og videresende hvis det kunne være af interesse for foreninger tilknyttet DH Tønder.

Koordinator/Kontaktperson DH Tønder

Kurt Serup Poulsen